Üzenjünk hadat a szúnyogoknak!

A nyár számtalan élményt és önfeledt tevékenységet tartogat számunkra, a szúnyoginvázió azonban egy olyan velejárója, ami igazán megkeserítheti a mindennapjainkat.
A 2013-as árhullám után az állam a szúnyoggyérítéssel kapcsolatos feladatokat Budakalászon is a saját hatáskörbe rendelte. A központi szúnyoggyérítési programot a Belügyminisztérium, illetve a katasztrófavédelem irányítja, és a csípésszámok ismeretében döntenek a gyérítésekről. A munkát a megyei kormányhivatalok és a járási hivatalok népegészségügyi szakigazgatási szervei ellenőrzik.
Az előírások szerint a szúnyoggyérítést alapvetően kétféle technológiával végzik ott, ahol azt a szakértők a szúnyogok egyedszámának növekedése miatt indokoltnak tartják:
• Biológiai lárvagyérítés során földi vagy légi úton egy baktérium által termelt fehérjetartalmú készítményt juttatnak a szúnyogok tenyészhelyeire, ahol pangó vízfelületek fordulnak elő. A környezetbarát szer az alkalmazott dózisban kizárólag a szúnyoglárvákat pusztítja el, más élőlényekre ártalmatlan. Ez a módszer azonban a kifejlett szúnyogok elleni védekezésre nem alkalmazható.
• Kémiai szúnyoggyérítés alkalmával a szakemberek piretroid hatóanyagú szert permeteznek földi úton, gépjármű segítségével a települések belterületén. Az irtószer a kijuttatott mennyiségben emberekre, melegvérű állatokra és növényekre ártalmatlan. A kezeléseket napnyugta után kezdik, így elvileg nem jelent veszélyt a méhekre és más nappal aktív rovarokra.
Az állami szerepvállalás mellett az önkormányzatok – saját költségre – kizárólag a közterületeken végezhetnek helyi gyérítést. Az önkormányzatok egyre csökkenő állami finanszírozása mellett a városnak feszesen kell gazdálkodnia. A biológiai gyérítés jóval költségesebb, mint a kémiai, ráadásul csak a lárvafejlődés bizonyos szakaszában hatékony, ezért gyakori ismétlésre lenne szükség. A kémiai gyérítés során használt vegyszerek nem szelektívek, ezért az élővilág több tagjára is veszélyesek lehetnek. A rovarok idegrendszerét károsítják, így a csípőszúnyogokon kívül más ízeltlábúakra is ártalmasak lehetnek, csökkentve ezzel a madarak és más rovarevő állatok táplálékforrását. Környezetvédőként ezért ki kell hangsúlyoznunk az egyéni védekezés szükségességét is, hiszen a szúnyoglárvák számára alkalmas vízfelgyülemlések többnyire magánterületeken, kertekben vagy üzemi területeken találhatók, amire sem a katasztrófavédelem, sem az önkormányzatok által végzett közterületi gyérítés nem jelent teljes megoldást.
Az egyéni védekezés lehetőségei
„Az elmúlt években a Polgármesteri Hivatalban ingyenesen elérhetők voltak a kerti tavakban, kisebb szökőkutakban és medencékben kifejlődő szúnyoglárvák elleni tabletták. Jelenleg azonban csak olyan készítmények vásárolhatók meg, amelyek a vizek és a talaj élővilágát is károsíthatják. A megfelelő szúnyoglárva elleni tabletták hiányában ezen a nyáron még fontosabbá válik a pangó vizek megszüntetése.” – tájékoztatott dr. Kovács Márta állatorvos, önkormányzati képviselő.
Fontos, hogy locsolás vagy esőzés után ne maradjanak olyan helyek, ahol felgyűlhet és panghat a víz – például vödrökben, talicskákban vagy növények alatti cserépaljakban –, mert ezek tökéletes és védett szaporodóhelyet biztosítanak a szúnyogok számára. A nőstény szúnyogok a víz felszínére petéznek, a kikelő lárvák meleg időben néhány nap alatt kifejlődnek, így hamar ellephetik környezetünket a kellemetlen vérszívók.
Az esővíztárolókat érdemes szúnyoghálóval lefedni, hogy a nőstény szúnyogok ne tudjanak a víz felszínére petézni, és a gyűjtött esővíz tisztasága, minősége is megmaradjon.
Tartsuk tisztán a ház körüli csapadékelvezető rendszereket, mint az ereszcsatornát és a házunk előtti vizesárkokat, hogy ezekben se álljon a víz.
A dísztavak tulajdonosainak ajánlott halakat telepíteni vagy vízkeringető, csobogtató berendezést üzemeltetni, hiszen a szúnyogok nem szívesen rakják le petéiket mozgó vízfelületen.
Madáritatók és etetők
Ha madárbarát kertet szeretnénk, akkor a nyári időszakban két fontos teendőnk van: az etetők rendszeres kitakarítása és fertőtlenítése – az odúk esetében ezt csak a költési időszak után végezzük el –, hogy a bennük maradt eleség vagy az odú bélése ne legyen fertőzés, parazita táptalaja.
A nyári aszályos hőségben különösen fontos a madarak itatása, azonban a szúnyogok elleni védekezés és a madarak egészségének védelme érdekében a madáritatók vizét naponta cserélni kell, akárcsak más házi kedvenceink ivóvizét.
Fecskékkel és denevérekkel a szúnyogok ellen
A fecskék és a denevérek a szúnyogok természetes ellenségei. Bár sokan szkeptikusak a szigorúan védett állatok a hatékonyságát illetően, fontos tudni, hogy egy fecske vagy denevér akár 500–1000 rovart is elfogyaszthat egyetlen éjszaka alatt – ráadásul nemcsak szúnyogokkal táplálkoznak, hanem más kerti kártevőkkel is.
Ezeknek a hasznos állatoknak a kertünkbe csalogatása nemcsak a biológiai sokféleséget támogatja, hanem a kellemetlen szúnyogállomány csökkentéséhez is hozzájárul.
Az itatóhelyek kialakítása mellett mesterséges fecskefészkek és denevérodúk kihelyezésével is segíthetjük a megtelepedésüket. Fontos, hogy ezeket védett helyre szereljük fel.
A mesterséges denevérodúk – a madárodúkhoz hasonlóan – kihelyezhetők fénytől védett fatörzsekre vagy felakaszthatók faágakra. Elkészítésük ugyan igényel némi szakértelmet, de a Magyar Madártani Egyesület boltjában interneten keresztül is megvásárolhatók.
A denevérektől nem kell tartani: a Magyarországon élő fajok kizárólag rovarokkal táplálkoznak, az embereket nem támadják meg.
Ne legyünk csalódottak, ha a denevérek nem költöznek be azonnal az új lakhelyükre. Ez a folyamat akár évekig is eltarthat, ezért türelemre van szükség. A denevérek jelenlétének biztos jele az odúk alatt megjelenő denevérürülék. 
A természetes szúnyoggyérítés támogatása érdekében az önkormányzat denevérodúkat szerzett be, amik közterületeken, elsősorban játszóterek közelében kapnak helyet. 
fotó
Növények, amelyek segíthetnek távol tartani a szúnyogokat
A boltokban kapható szúnyog elleni füstölők és a konnektorba helyezhető párologtatós szúnyogriasztók kis mennyiségben, de rovarirtó vegyszereket bocsátanak ki. Az arra érzékeny egyéneknél és gyerekeknél fejfájást, szédülést, émelygést, valamint szem- és bőrirritációt okozhatnak. Vannak azonban természetes alternatívái is a szúnyogriasztásnak. 
A kertekben hatékony lehet az alábbi növények ültetése:
• Citromfű
• Levendula
• Bársonyvirág (büdöske)
• Rozmaring
• Bazsalikom
A citrom, a citromillatú eukaliptusz, a levendula, a borsmenta és a teafa illóolajai természetes szúnyogriasztók. Ezeket hordozóolajjal, például mandula vagy olívaolajjal, esetleg vízzel hígítva, szórófejes flakonból permetezhetjük a ruhára vagy a bőrre.
Ezeket az illóolajokat ne használjuk közvetlen napozás előtt, mert egyes összetevőik fényérzékenységet okozhatnak.
Ha a házban vagy lakásban szeretnénk szúnyogmentes övezetet kialakítani, első lépésként szereljünk fel szúnyoghálót az ablakokra, valamint használjunk ultrahangos riasztókészüléket, ami nem bocsát ki vegyszert. 

